Honderde liter skeepsbrandstof gestort in see by AlgoabaaiArgieffoto Die departement van landbou, bosbou en visserye monitor die situasie ná die storting van sowat 400 liter skeepsbrandstof hierdie naweek in Algoabaai se Ngqura-hawe in die Oos-Kaap. Luidens ’n verklaring wat deur die departement uitgereik is, het die oliestorting Saterdag in die vroeë oggendure plaasgevind tydens die hervul van ’n Liberiese skip ter see, sowat 20 km vanaf Port Elizabeth. Die departement het Oos-Kaapse inwoners Sondagoggend gerusgestel dat die situasie onder beheer is en dat die olie nie die kus sal bereik nie. ’n Olie-opruimingsmaatskappy is intussen ontbied om die oliestorting te probeer beperk. “Die departement sal hulp verleen indien die situasie vererger en hulp vereis word,” lui die verklaring.